C 312/258
BG
Официален вестник на Европейския съюз
1.9.2023 г.
(30)
В съответствие с член 19, параграф 3, буква б) от Регламент (ЕС) 2021/241 и критерий 2.2 от приложение V към него планът за възстановяване и устойчивост включва широк набор от взаимно подсилващи се реформи и инвес­ тиции, които трябва да бъдат изпълнени до 2026 г.
Въпреки че планът за възстановяване и устойчивост на Швеция беше приет едва през 2022 г., изпълнението му вече е в ход.
Въпреки бавния старт изпълнението като цяло върви по план и на този етап рисковете от неусвояване изглеждат ограничени, като се има предвид относително малкото разпределение на финансови средства по плана за възстановяване и устойчивост.
Оперативните договорености между Комисията и Швеция бяха сключени през май 2023 г. Очаква се Швеция да представи първото си искане за плащане, като комбинира две вноски през втората половина на 2023 г.
В ход е подготовката на глава за REPowerEU и допълнение поради лекото намаляване на безвъзмездната подкрепа.
Бързото включване на новата глава за REPowerEU в плана за възстановяване и устойчивост ще позволи да бъдат финансирани допълнителни реформи и инвестиции в подкрепа на стратегическите цели на Швеция в областта на енергетиката и екологичния преход.
Системното и ефективно участие на местните и регионалните власти, социалните партньори и други съответни заинтересовани страни продължава да бъде важно за успешното изпълнение на плана за възстановяване и устойчивост, както и на други икономически политики и политики в областта на заетостта, които излизат извън рамките на този план, за да се гарантира широка ангажираност с цялостната програма на политиката.
(31)
През 2022 г. Комисията одобри всички програмни документи на Швеция в областта на политиката на сближаване.
Бързото изпълнение на програмите по линия на политиката на сближаване при взаимно допълване и полезно взаимодействие с плана за възстановяване и устойчивост, включително главата за REPowerEU, е от ключово значение за осъществяване на екологичния и цифровия преход, повишаване на икономическата и социалната устойчивост и постигане на балансирано териториално развитие в Швеция.
(32)
Освен икономическите и социалните предизвикателства , разгледани в плана за възстановяване и устойчивост и програмите по линия на политиката на сближаване, Швеция е изправена пред редица допълнителни предизвика­ телства, свързани с: i) липсата на равни възможности в образованието за ученици в неравностойно положение и от мигрантски произход; ii) необходимостта от по-добро интегриране на групите в неравностойно положение на пазара на труда; и iii) необходимостта от намаляване на зависимостта от изкопаеми горива.
(33)
При все че Швеция като цяло постига добри резултати по отношение на образователните резултати, продължават неравенствата в шведската образователна система.
Учениците с неравностоен социално-икономически и мигрантски произход имат ограничени възможности за образование, включително възможности за развиване на необходимите умения за намиране на работа.
Неравенствата в образованието нарастват и често са свързани с липсата на възможности за избор на училище по желание за учениците с мигрантски произход, по-специално за тези, които наскоро са пристигнали в Швеция.
Различията в практиките на оценяване в училищата рискуват допъл­ нително да подкопаят образователните резултати.
Недостигът на квалифицирани учители продължава да бъде проблем, като е най-належащ при учителите на деца със специални потребности, учителите по предмети, включени в задължителното образование, и учителите в областта на професионалното образование в средните училища.
Има място за подобряване на структурата и управлението на образователната система, включително на процеса на записване и системата за оценяване, както и на кариерното развитие на учителите.
(34)
Швеция продължава да е изправена пред предизвикателства при интегрирането на пазара на труда на хората с неравностоен и мигрантски произход, както и при намаляването на оставащите пропуски в уменията.
Налице е нарастваща разлика в равнищата на образование на родените извън Съюза в сравнение с родените в Съюза, главно поради по-високия брой завършили висше образование сред родените в Съюза.
Делът на преждевременно напус­ налите системата на образованието и обучението се увеличава, особено сред учащите, родени извън Съюза.
Необходимо е засилване на участието в учебни дейности, за да се помогне на хората от групи в неравностойно положение да развият умения, подходящи за пазара на труда, и да се увеличат шансовете им за намиране на работа.
(35)
Необходими са повече усилия, за да може Швеция да постигне националната си цел за нулеви нетни въглеродни емисии до 2045 г. Макар че Швеция продължава да бъде сред държавите членки с най-висок дял на възобно­ вяемите енергийни източници в крайното потребление на енергия, ограниченията в капацитета на електроенер­ гийната мрежа и в преноса могат да наложат ограничения върху по-нататъшното внедряване на възобновяеми енергийни източници в бъдеще.
През 2022 г. тези ограничения допринесоха за значителното повишаване на цените на енергията за промишлеността и домакинствата и ограничиха разрастването на икономическата дейност в отдалечени географски райони.
Увеличаването на капацитета на електроенергийната мрежа е от основно значение, като се има предвид, че се очаква крайното потребление на електроенергия в Швеция да се удвои до 300 TWh до 2045 г. поради нарасналите нужди от електрификация на промишлеността и транспорта.
Изграж­ дането и укрепването на електроенергийната мрежа обаче се забавя поради продължителните процедури по издаване на разрешения.
Освен това Швеция разполага с някои от най-дългите административни процедури в Съюза за внедряване на възобновяеми енергийни източници, по-специално проекти за вятърна енергия на сушата.
Правителството започна проучване относно опростяването на оценките за екологични разрешителни, които попадат в обхвата на шведския кодекс за околната среда.
Същевременно са необходими конкретни политически действия за ускоряване на административните процедури за разширяване на електроенергийната мрежа и внедряване на възобновяеми енергийни източници, например чрез ограничаване на броя на органите, участващи в тези процедури,